AfriForum loods teenboelieveldtog – en jy kan helpLeandie Lombaard. Foto: Mariska Batt. Deur Leandie Lombaard Die burgerregte-organisasie AfriForum loods hierdie jaar hul teenboelieveldtog wat dien as bewusmaking van afknouery in skole. Kinders moet hul stem laat hoor en hul storie vertel, want ons kinders is die leiers van die toekoms. Daarom is dit belangrik vir AfriForum, AfriForum Navorsingsinstituut (ANI) en AfriForum Trauma om saam met ons land se skole en ouers te werk om ’n verskil in die wêreld te maak. Navorsing toon dat kinders reeds van ouderdomme so vroeg as drie jaar oud daartoe in staat is om ander af te knou. Ouers en onderwysers kan die boelie identifiseer deur na die kind se gedrag op te let: AfriForum gaan reeds einde Julie 2017 begin om hul teenboelieweek by laerskole en kleuterskole van die betrokke laerskole aan te bied. Die kenteken van hierdie veldtog se naam is Matteus, met die slagspreuk “Behandel ander soos jy graag behandel wil word”. Die doel van hierdie week is om leerders, skole en ouers met die regte gereedskap toe te rus, soos om meer inligting oor te dra oor wat die term “boelie” werklik beteken, omdat daar baie verwarring daaroor kan ontstaan. Dit sal kinders ook help om te verstaan wie hulle as ’n individu in die samelewing is en hoe elkeen verskillend en uniek teenoor hul maatjies is. Daar gaan ook met kinders gepraat word oor konflikhantering wat gesien kan word as ’n handige tegniek om van ’n vroeë ouderdom af aan te leer, omdat ’n mens dit saam met jou kan neem in die grootmenswêreld. Ander aspekte waaraan AfriForum gaan raak tydens die teenboelieweek is om ’n werkswinkel vir onderwysers aan te bied een middag ná skool, asook om een aand ’n praatjie aan ouers te lewer. Die praatjie aan die ouers sal gelei word deur die bekende akteur Jacques Gombault, waar hy ook een van sy kortfilms, Lang Gras, aan die ouers sal wys om sy boodskap nóg sterker te laat deurdring. Dit is belangrik vir skole om as leerders, onderwysers en ouers saam te staan teen die lelike boeliebeweging wat tans die hele wêreld skud – so word gedeelde leierskap gevorm om ’n werklike verskil te maak. Sowel slagoffers as die boelie self moet gehelp word. As ons dit van ’n jong ouderdom af kan stopsit sodat kinders bewus is van wat reg en wat verkeerd is, slaag ons in ons taak. Ons wil nie van die kinders toekomstige misdadigers maak nie, maar eerder toekomstige leiers wat sal opstaan vir wat reg is en só ’n verskil gaan maak. Soos die gesegde lui: Buig die boompie solank hy jonk is. Een van die stories wat aan ANI gestuur is, is geskryf deur Jani, ’n 12-jarige meisie. Sy is tans in graad 7 en speel tjello en klavier, en neem ook aan drama en Ierse dans deel. Haar ma het hierdie brief in haar tas gekry. “Dit het my soos ’n vuishou in die maag getref!” Jani hoop dat haar woorde ander mense se harte kan raak: Grafika: Verskaf. Ek staan hier tussen die ander. Ek sê “ja” vir alles wat hulle te sê het. My groen stert hang rusteloos agter my, my vlerke is toegevou. Ek loop maar agter hulle aan; wil regtig inpas. Hulle kyk na my met hulle oë van vuur, ek glimlag net benoud. Skielik trap een op my stert, ’n ander ruk aan my vlerk. Die res giggel sieklik. Ek het dit verloor! Ek brul en maak my vlerke wyd oop om hulle bang te maak, maar dit laat hulle net meer lag! Nou is die duiwel los. Almal spring op my en skop my, trane loop by my groen wange af. Ek skud hulle van my af en klap my vlerke. Op, op, op vlieg ek. Weg van hulle wat my haat. Dit wat vandag by die skool gebeur het, gaan vir altyd in my kop vassit. Ek vlieg na my nes toe met my hart wat laag hang. Nee wat, ek sal tog nooit inpas nie. ’n Jaar later sit ek nog steeds hier en dink oor daardie dag. Ons wil graag jou storie hoor. Stuur vir ons ’n e-pos en word deel van die bewusmakingsveldtog: [email protected]